ΑΣΚΗΣΕΙΣ ΣΤΟΥΣ ΤΡΟΠΟΥΣ ΑΝΑΠΤΥΞΗΣ ΤΩΝ ΠΑΡΑΓΡΑΦΩΝ.

ΝΑ ΒΡΕΙΤΕ ΤΟΥΣ ΤΡΟΠΟΥΣ ΜΕ ΤΟΥΣ ΟΠΟΙΟΥΣ ΑΝΑΠΤΥΣΣΟΝΤΑΙ ΟΙ ΠΑΡΑΚΑΤΩ ΠΑΡΑΓΡΑΦΟΙ:

1 Oι Έλληνες είμαστε φιλότιμος λαός αλλά ήταν έως τώρα τόσο εξαιρετική η φιλοτιμία μας να φανούμε πολιτισμένοι στους Ευρωπαίους, ώστε φροντίσαμε να καλύψουμε κάθε ατομική μας εκδήλωση με βερνίκι ευρωπαϊκό. Στην πολιτική και κοινωνική μας ζωή, στα γράμματα στις τέχνες, εμφανιζόμαστε ετερόφωτοι. Και το αποτέλεσμα είναι μοιραίο: Χάσαμε οι ίδιοι κάθε αγνότητα, μαραίνοντας με ψευτιές την ύπαρξη μας, ενώ εξάλλου στα μάτια των ξένων παρουσιαζόμαστε ως λαός χωρίς ενδιαφέρον κατά την έκφραση του κόμη Κάυζερλιγκ>>.

ΤΡΟΠΟΣ ΑΝΑΠΥΤΞΗΣ:

2 Υλισμός είναι η φιλοσοφική τάση, που θεωρεί πρωτεύον την ύλη και τη νόηση ως δευτερεύον. Στηρίζεται στη στην επιστήμη και ιδιαίτερα στις φυσικές επιστήμες.

ΤΡΟΠΟΣ ΑΝΑΠΤΥΞΗΣ:

3 Διανύει σήμερα ανθρωπότητα μία περίοδο κοινωνικής αβεβαιότητας ρευστότητας και αστάθειας. Η έντονη ανησυχία, το υπαρξιακό άγχος και η αγωνία, συμπιέζουν τη ψυχή του ανθρώπου και συσκοτίζουν τη σκέψη. Ρευστότητα συνειδήσεων, ελαφριά αντίληψη του καθήκοντος, έλλειψη ανάτασης της ψυχής και του νου, είναι το θλιβερό κατάντημα των περισσοτέρων κοινωνιών.

ΤΡΟΠΟΣ ΑΝΑΠΤΥΞΗΣ:

4 Η ελληνική φιλοσοφική έρευνα πέρασε 4 φάσεις, όσες και οι περίοδοι της αρχαίας ελληνικής φιλοσοφίας: Προσωκρατική περίοδος: Η φιλοσοφική έρευνα αναζητεί την αρχή του κόσμου στις φυσικές αιτίες, γι΄αυτό και η περίοδος αυτή ονομάζεται φυσιοκρατική. Σωκρατική περίοδος: Η φιλοσοφική έρευνα στρέφεται προς τον άνθρωπο και την αρχή του κόσμου αναζητεί στην ιδέα. Περίοδος ελληνιστικών χρόνων: φιλοσοφία Στωϊκών, Επικούριων, και Κυρηναϊκή φιλοσοφία. Περίοδος Ρωμαϊκών χρόνων: Νέα Στωϊκή φιλοσοφία, Νέο-Πυθαγόρειοι, Νεοπλατωνικοί φιλόσοφοι.

ΤΡΟΠΟΣ ΑΝΑΠΤΥΞΗΣ:

5 O Σωκράτης μπορεί να συγκριθεί με το Χριστό. Και οι δύο δεν έγραψαν τίποτα. Ό, τι ξέρουμε για το Σωκράτη, το γνωρίζουμε από τον Πλάτωνα και ό,τι ξέρουμε για το Χριστό από τους μαθητές του. Ένας ευρύς κύκλος μαθητών περιστοίχιζε και τους δύο. Κήρυξαν αμφότεροι την ανεξιθρησκεία και την αλήθεια και καταδικάστηκαν αμφότεροι σε θάνατο, αφού πέρασαν από δικαστήριο. Τέλος συγχώρεσαν “ τους φονιάδες τους “, γιατί από άγνοια έκαναν ό,τι έκαναν.

ΤΡΟΠΟΣ ΑΝΑΠΤΥΞΗΣ:

6 << Πίσω από εκδηλώσεις που σ΄έναν πολιτισμένο λαό και τον εξελιγμένο πνευματικά άνθρωπο με αξιολογικά διαφοροποιημένη συνείδηση χαρακτηρίζονται αισθητικές, κρύβονται για τον πρωτόγονο, διαθέσεις το περισσότερο αναισθητικές. Οι πρωτόγονοι βάφονται, σημαδεύουν το κορμί τους και στολίζονται όχι από απλή διακοσμητική ευχαρίστηση, αλλά για να φαντάζουν εξωτικά και να τρομάζουν τους εχθρούς των ή για να ξεχωρίζουν από τους ανθρώπους άλλων φυλών ή για να μοιάζουν με τα ζώα που λατρεύουν ( τοτέμ) ή για να επιδείχνουν τη ρώμη τους και τον πλούτο τους και να ελκύουν το άλλο φύλο. Όταν πεθαίνει ένας δικός τους, αλλάζουν ντύσιμο, βάφονται και παραμορφώνονται, για να μην τους αναγνωρίσει η σκιά του νεκρού και τους κακοποιήσει…….>>.

ΤΡΟΠΟΣ ΑΝΑΠΤΥΞΗΣ:

7 Ανθρώπινη ψυχή και χωράφι, έχουν ανάγκη καλλιέργειας. Χωρίς καλλιέργεια η ψυχή μοιάζει με άγονο χωράφι. Μόνο η επίδραση της καλλιέργειας στο χωράφι της ψυχής θα το γονιμοποιήσει και θα ικανοποιήσει τον καλλιεργητή του: αποκάλυψη αρετής προτερημάτων, ικανοτήτων……. Έτσι και το άγονο χωράφι, με την κατάλληλη καλλιέργεια θα γίνει εύφορο προς καρποφορία των σπόρων του φυτευτή.

ΤΡΟΠΟΣ ΑΝΑΠΤΥΞΗΣ:

8 Σχετικά με τα αίτια της ανεργίας που δίνουν στην Ελλάδα μεγάλα ποσοστά πολλοί ειδικοί οικονομολόγοι επισημαίνουν ότι οι αιτίες για την ανεργία των νέων είναι πολλές: Μία αιτία συνδέεται με την ελλιπή δημιουργία νέων θέσεων εργασίας από τις επιχειρήσεις. Πολλές από αυτές μεταφέρουν την έδρα τους και τα κεφάλαια τους στο εξωτερικό. Συγχρόνως οι επενδύσεις ξένων εταιριών στη χώρα μας είναι ανύπαρκτες.

ΤΡΟΠΟΣ ΑΝΑΠΤΥΞΗΣ:

9 Η επιλογή επαγγέλματος είναι σημαντική και η τελική απόφαση του καθενός, πρέπει να είναι υπεύθυνη και να προετοιμαστεί σωστά. Μάλιστα η απόφαση αυτή, δεν περιορίζεται χρονικά μόνο στην εφηβεία όπως συνήθως νομίζεται. Αντιθέτως, είναι αποτέλεσμα μιας ολόκληρης σειράς σταδιακών αποφάσεων που ο άνθρωπος λαμβάνει σε διάφορα στάδια της ζωής του τόσο πριν, όσο και ύστερα από την εφηβική ηλικία.

ΤΡΟΠΟΣ ΑΝΑΠΤΥΞΗΣ: